Αλεξάντερ Βολκόφ

Ο Αλεξάντερ Βολκόφ (ρωσ.: Александр Волков, Ομσκ, 25 Μαρτίου 1964), είναι Ουκρανός πρώην διεθνής, με την Σοβιετική Ένωση, καλαθοσφαιριστής. Υπήρξε ένας από τους τελευταίους μεγάλους καλαθοσφαιριστές που αγωνίστηκαν για την εθνική της ΕΣΣΔ. Με ύψος 2,08 μέτρα αγωνιζόταν ως πάουερ φόργουορντ και σπανιότερα ως σέντερ. Το 2020 έγινε μέλος του Hall of Fame της FIBA.

Βιογραφία
Γεννήθηκε στις 29 Μαρτίου 1964 στην πόλη Ομσκ της Ρωσίας.
Ξεκίνησε την καριέρα του αγωνιζόμενος στην Ουκρανία και την Στρόιτελ Κιέβου το 1981 και το 1986 μεταγράφηκε στην ΤΣΣΚΑ Μόσχας.
Με την εθνική της Σοβιετικής Ένωσης συμμετείχε σε μεγάλες διοργανώσεις και κέρδισε σημαντικούς τίτλους.

Έπαιξε και για μεγάλους συλλόγους της Ευρώπης όπως η Ρέτζιο Καλάμπρια και η ΤΣΣΚΑ. Στην ΕΣΣΔ επιλέχθηκε επίσης καλύτερος παίκτης το 1989 και ήταν ένας από τους βασικούς παίκτες της εθνικής Σοβιετικής ομάδας από το 1985, Στον τελικό του Ευρωπαϊκού Πρωταθλήματος του 1985 με αντίπαλο την Τσεχοσλοβακία, (120-89)  έπαιξε 29 λεπτά, σημείωσε 18 πόντους και μάζεψε 12 ριμπάουντ. Το 1987 ήταν στην καλύτερη πεντάδα του Ευρωπαϊκού Πρωταθλήματος. Με την εθνική ομάδα της ΕΣΣΔ κέρδισε το πολυπόθητο χρυσό στους αγώνες της Σεούλ το 1988, αφού αναστάτωσε με το γρήγορο και έξυπνο παιχνίδι του την αμερικανική ομάδα.

Το 1986 έγινε ο δεύτερος παίκτης από τη Σοβιετική Ένωση που κλήθηκε στο ΝΒΑ. Έγινε ντραφτ από τους Ατλάντα Χοκς στον 6ο γύρο. Ο Βολκόφ υπέγραψε με τους Χοκς για έναρξη του συμβολαίου του 3 χρόνια αργότερα, την 1η Αυγούστου 1989. Μέχρι τότε, το ΝΒΑ είχε μόνο δύο Ευρωπαίους παίκτες με σημαντικούς ρόλους, αλλά και οι δύο ήταν σε αμερικανικά κολέγια: ο Ντέτλεφ Σρεμπφ της Γερμανίας και ο Ρικ Σμιτς από την Ολλανδία. Ο Βολκόφ είχε κατά μέσο όρο 5 πόντους και κοντά στα 2 ριμπάουντ ανά παιχνίδι κατά την πρώτη του σεζόν (89-90). Αφού έχασε ολόκληρη την επόμενη σεζόν, επέστρεψε πιο δυνατός, διπλασιάζοντας περίπου τη στατιστική του απόδοση στο γήπεδο και μάλιστα ξεκινώντας σε 27 παιχνίδια. Συνολικά, πήρε μέρος σε 149 ματς και μέτρησε 6,8 πόντους 2,6 ριμπάουντ και 2,2 ασίστ. 

Στη συνέχεια, επέλεξε να συνεχίσει την καριέρα του στην Ευρώπη, και το 1993 πήρε μεταγραφή στην Ελλάδα, όπου αγωνίστηκε στον Παναθηναϊκό για ένα χρόνο χωρίς να κερδίσει κάποιο τίτλο. Το 1994 πηγαίνει στον Ολυμπιακό και κερδίζει τον τίτλο του Πρωταθλήματος Ελλάδας.
Τα προβλήματα που είχε με τη μέση του δεν τον άφησαν να δώσει όλα όσα είχε να προσφέρει στο μπάσκετ με αποτέλεσμα να σταματήσει την καριέρα του σε ηλικία 31 ετών. Επανήλθε το 2000 για να αγωνιστεί με την ομάδα του Κιέβου για δύο χρόνια, την οποία είχε ιδρύσει ο ίδιος το 1999. 
Παρ' όλα αυτά ο Αλεξάντερ Βολκόφ έχει μία θέση στους καλύτερους μπασκετμπολίστες της εποχής του και έχει ψηφιστεί στους 50 καλύτερους καλαθοσφαιριστές της FIBA το 1991.

Εκτός παρκέ 
Από το 2007 μέχρι το 2015 ήταν πρόεδρος της Ουκρανικής Ομοσπονδίας Καλαθοσφαίρισης, ενώ από το 2002 υπήρξε μέλος της Εκτελεστικής Επιτροπής της Ολυμπιακής Επιτροπής της Ουκρανίας. Από το 2006 μέχρι το 2014, ασχολήθηκε με την πολιτική και υπήρξε σε αρκετές περιπτώσεις βουλευτής στην Ουκρανία.

Τίτλοι-Διακρίσεις

Συλλογικοί

ΤΣΣΚΑ Μόσχας 

 Πρωτάθλημα Σοβιετικής Ένωσης: (1988)

Στρόιτελ Κιέβου 

 Πρωτάθλημα Σοβιετικής Ένωσης: (1989)

Ολυμπιακός 

 Πρωτάθλημα Ελλάδας: (1995)

Ατομικοί 

 MVP στο Πρωτάθλημα Σοβιετικής Ένωσης: (1989)
 Ιταλικό All Star Game: (1992)
 Ελληνικό All-Star Game: (1994)
 50 Σπουδαιότεροι Παίκτες της FIBA (1991)
 FIBA Hall of Fame: (2020)

Τίτλοι με την Εθνική  Σοβιετικής Ένωσης 

 1985: Χρυσό στο Ευρωπαϊκό Πρωτάθλημα
 1986: Αργυρό στο Παγκόσμιο Πρωτάθλημα
 1987: Αργυρό στο Ευρωπαϊκό Πρωτάθλημα
 1988: Χρυσό στους Ολυμπιακούς Αγώνες της Σεούλ
 1989: Χάλκινο στο Ευρωπαϊκό Πρωτάθλημα
 1990: Αργυρό στο Παγκόσμιο Πρωτάθλημα

Παραπομπές

Εξωτερικοί σύνδεσμοι 
 

Σοβιετικοί καλαθοσφαιριστές 
Ουκρανοί καλαθοσφαιριστές
Καλαθοσφαιριστές Εθνικής Σοβιετικής Ένωσης
Καλαθοσφαιριστές Εθνικής Ουκρανίας 
Πάουερ φόργουορντ
Καλαθοσφαιριστές ΤΣΣΚΑ Μόσχας
Καλαθοσφαιριστές Ατλάντα Χοκς
Καλαθοσφαιριστές Βιόλα Ρέτζο Καλάμπρια
Καλαθοσφαιριστές ΠΑΟ
Καλαθοσφαιριστές ΟΣΦΠ
Καλαθοσφαιριστές Κιέβου
Καλαθοσφαιριστές Μπουντιβέλνικ‎‎‎
Ξένοι καλαθοσφαιριστές στην Ελλάδα
Καλαθοσφαιριστές ελληνικών συλλόγων
Καλαθοσφαιριστές ιταλικών συλλόγων 
Καλαθοσφαιριστές αμερικανικών συλλόγων 
Καλαθοσφαιριστές του NBA 
Ολυμπιονίκες της καλαθοσφαίρισης
Παίκτες νικητές Ευρωμπάσκετ
Καλαθοσφαιριστές Ευρωμπάσκετ 1985
Καλαθοσφαιριστές Παγκοσμίου Πρωταθλήματος 1986 
Καλαθοσφαιριστές Παγκοσμίου Πρωταθλήματος 1990 
Καλαθοσφαιριστές στους Θερινούς Ολυμπιακούς Αγώνες 1988
Καλαθοσφαιριστές στους Θερινούς Ολυμπιακούς Αγώνες 1992
Εισαχθέντες  στο Hall of Fame της FIBA